幽谷吟上歐陽內翰
作者：楊傑
朝代：宋

paragraphs: 滁山插空望不足，行信馬蹄入幽谷。
生平未慣塵外遊，先酌寒溪洗塵目。
自疑身是武陵客，誤逐桃花迷水曲。
欲窮本始問歲月，亭上雄文鑿青玉。
意高語險測難到，拂散白雲再三讀。
乃知造作自混沌，山神固護寶藏匵。
路歧未許車馬通，白日蒼煙走麋鹿。
一從紫府仙人來，指出洞天三十六。
膏澤疏開不死泉，棟梁養成歲寒木。
靈苗異草無根株，搖蕩清香過林麓。
峰巒圍匝别是天，天在山中成大畜。
先生之心此其象，往行前言深藴蓄。
議論吐爲仁義辭，文章散作生靈福。
默笑真工功未醇，餖飣春風弄紅綠。
聃云谷得一以盈，以一能應無窮聲。
千古萬古聲不盡，先生得之爲聲名。
公之聲名公之心，日益遠大日益深。
愚儒耳目所不及，奮筆空成幽谷吟。